pythainlp/thai_wikipedia_clean_20230101 huggingface dataset:
ในเดือนมกราคม ค.ศ. 1942 จักรวรรดิญี่ปุ่นได้ยึดครองหมู่เกาะอินเดียตะวันออก และเปลี่ยนแปลงรัฐบาลอาณานิคมของเนเธอร์แลนด์ ในวันที่ 17 สิงหาคม ค.ศ. 1945 สองวันหลังจากญี่ปุ่นยอมแพ้ ซูการ์โน ผู้นำชาตินิยมอินโดนีเซีย ได้ประกาศอิสรภาพ ซึ่งทำให้พวกดัตช์ ตัดสินใจฟื้นฟูอำนาจของตนเอง แต่อย่างไรก็ตาม กองบัญชาการเอเชียตะวันออกเฉียงใต้ของอังกฤษ ที่คุมโดยลอร์ด หลุยส์ เมานต์แบ็ตเทน ซึ่งรับผิดชอบต่อบริเวณหมู่เกาะอินเดียตะวันออกของเนเธอร์แลนด์ ปฏิเสธที่จะนำกองทัพดัตช์ลงไปที่ชวาและสุมาตรา และประกาศสถานะ "โดยพฤตินัย" ในบริเวณนี้ อย่างไรก็ตาม พวกดัตช์สามารถควบคุมบริเวณที่กองทัพเรือญี่ปุ่นเคยครองได้ โดยรวมไปถึงบอร์เนียวและตะวันออกใหญ่ การเจรจาระหว่างอังกฤษกับดัตช์มีผลต่อการรักษาการผู้ว่า-นายพลแห่งหมู่เกาะอินเดียตะวันออก
ฮูเบอร์ตุส ฟัน มูก (Hubertus van Mook) เสนอการตัดสินใจด้วยตนเองให้กับเครือจักรภพอินโดนีเซีย ในเดือนกรกฎาคม ค.ศ. 1946 ทางการดัตช์ได้จัดการประชุมมาลีโนที่เกาะซูลาเวซี ซึ่งประกอบด้วยสามเงื่อนไขหลัก คือสาธารณรัฐอินโดนีเซีย, รัฐบนเกาะบอร์เนียว และอีกรัฐที่อินโดนีเซียตะวันออก จากนั้นในวันที่ 15 พฤศจิกายน มีการจัดทำข้อตกลงลิงกัตจาตีที่ประกาศให้สาธารณรัฐอินโดนีเซียยอมรับกฎระเบียบของรัฐบาลกลางของอินโดนีเซีย และในเดือนธันวาคม ค.ศ. 1946 การประชุมที่เดนปาซาร์ได้ทำให้เกิดการก่อตั้งของรัฐอินโดนีเซียตะวันออก และตามมาด้วยรัฐบอร์เนียวตะวันตกในปี ค.ศ. 1947
ในเดือนมีนาคม และเมษายน ค.ศ.1950 รัฐต่าง ๆ ของสหรัฐอินโดนีเซีย ยกเว้นสุมาตราตะวันออกและอินโดนีเซียตะวันออก ล้มเลิกตนเองให้กลายเป็นสาธารณรัฐ จากวันที่ 3–5 พฤษภาคม การประชุมสามทางสิ้นสุดลงด้วยการรวมกันเป็นรัฐเดี่ยว ในวันที่ 19 พฤษภาคม ได้มีการประกาศจากรัฐบาลสหรัฐอินโดนีเซียและสาธารณรัฐอินโดนีเซียว่า "...เห็นควรที่จะสร้างรัฐเดี่ยวจากการเปลี่ยนแปลงของสาธารณรัฐอินโดนีเซียที่ประกาศไว้ ณ วันที่ 17 สิงหาคม ค.ศ.1945"
สหรัฐอินโดนีเซียถูกล้มเลิกอย่างเป็นทางการโดยประธานาธิบดีซูการ์โนในวันที่ 17 สิงหาคม ค.ศ. 1950ซึ่งเป็นปีที่ 5 ของการประกาศเอกราชและได้เปลี่ยนแปลงเป็นรัฐเดี่ยวแห่งสาธารณรัฐอินโดนีเซีย
สหรัฐอินโดนีเซียมีเขตการปกครองถึง 16 เขต โดยมี 7 รัฐ ที่รวมไปถึง "สาธารณรัฐอินโดนีเซีย" ซึ่งประกอบด้วยชวาและสุมาตรา (รวมประชากรได้มากกว่า 31 ล้านคน); และ 9 อดีตดินแดนที่ควบคุมโดยตรง (ดินแดนใหม่, ) เขตปกครองตนองทั้งหมด ซึ่งมีประชากรระหว่าง 100,000 ถึง 11 ล้านคน ที่ก่อตั้งโดยพวกดัตช์
จักรพล ตั้งสุทธิธรรม
จักรพล ตั้งสุทธิธรรม (เกิด 18 กันยายน พ.ศ. 2523) สมาชิกสภาผู้แทนราษฎรจังหวัดเชียงใหม่ ได้รับการเลือกตั้งเป็นสมาชิกสภาผู้แทนราษฎรครั้งแรกในปี พ.ศ. 2562 สังกัดพรรคเพื่อไทย
จักรพล ตั้งสุทธิธรรม เกิดเมื่อวันที่ 18 กันยายน พ.ศ. 2523 ที่จังหวัดเชียงใหม่ สำเร็จการศึกษาจากโรงเรียนมงฟอร์ตวิทยาลัย และปริญญาตรีจากคณะบริหารธุรกิจ มหาวิทยาลัยพายัพ และปริญาโท สาขาเศรษฐศาสตร์การเมือง จากคณะเศรษฐศาสตร์ มหาวิทยาลัยเชียงใหม่
จักรพล เป็นนักธุรกิจ ผู้บริหารกลุ่มเทพพยอมกรุ๊ป เป็นนักพัฒนาอสังหาริมทรัพย์ในจังหวัดเชียงใหม่ เจ้าของกิจการตลาดสดต้นพยอม โรงแรมพิงค์พยอม รวมไปถึงคอนโดมิเนียม
จักรพล เข้าทำงานการเมืองโดยการเป็นคณะทำงานของนายสมชาย วงศ์สวัสดิ์ อดีตนายกรัฐมนตรี ต่อมาเป็นประธานสาขาพรรคเพื่อไทย จังหวัดเชียงใหม่ ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาได้รับเลือกตั้งเป็นสมาชิกสภาผู้แทนราษฎรจังหวัดเชียงใหม่ เขต 3 เป็นสมัยแรก
จักรพล ได้รับแต่งตั้งเป็นรองเลขาธิการพรรคเพื่อไทย และเป็นคณะทำงานด้านเศรษฐกิจของพรรค
จักรพล เป็นผู้เสนอญัตติด่วน ขอให้สภาผู้แทนราษฎรตั้งคณะกรรมาธิการวิสามัญพิจารณาศึกษาแนวทางการป้องกันและแก้ไขปัญหาฝุ่นละอองขนาดเล็กหรือ PM 2.5 จนนำไปสู่การตั้งคณะกรรมาธิการวิสามัญพิจารณาศึกษาแนวทางการป้องกันและแก้ไขปัญหาฝุ่นละอองขนาดเล็ก (PM 2.5) อย่างเป็นระบบ
จักรพล ได้รับการเลือกตั้งเป็นสมาชิกสภาผู้แทนราษฎรมาแล้ว 1 สมัย คือ
รอยัลรัมเบิล (2019)
รอยัลรัมเบิล (2019)  รายการเพย์-เพอร์-วิว มวยปล้ำอาชีพ WWE ซึ่งปีนี้จัดขึ้นเป็นปีที่ 32 ในวันที่ 27 มกราคม 2019 (28 มกราคม ตามเวลาประเทศไทย) ที่สนาม Chase Field เมืองฟีนิกซ์, รัฐแอริโซนา
ลำดับผู้เข้าร่วมฝั่งหญิง.
(*) - Mandy Rose ถูกกำจัดออกนอกเวที ในตอนที่เธอกำจัด Naomi ออก
(**) - เดิมที่ Lana ออกมาเป็นคนที่ 28, แต่ได้รับบาดเจ็บที่เขาในบท ในช่วงแมทช์ Pre-Show ทำให้ Becky Lynch ถูกแทนที่
ลำดับผู้เข้าร่วมฝั่งชาย.
(*) - Nia Jax ลอบทำร้าย ผู้ออกเป็นคนที่ 30, R-Truth และแทนที่ด้วยตัวเธอเอง
พัชชุดาญ์ พันธุ์พิพัฒน์ (ชื่อเล่น เมเปิ้ล) เกิดเมื่อวันที่ 28 ธันวาคม พ.ศ. 2528 เป็นนักแสดงและนางแบบชาวไทยเกิดที่อำเภอนาบอน จังหวัดนครศรีธรรมราชเธอเริ่มเข้าสู่วงการบันเทิงจากการเดินแบบในการประกวดเวที Sexy Leo Girl และได้รับตำแหน่งรางวัล Miss Maxim ปี 2009 รองตำแหน่งอันดับ 3
พัชชุดาญ์ พันธุ์พิพัฒน์ ชื่อเล่น เมเปิ้ล เกิดเมื่อวันที่ 28 ธันวาคม พ.ศ. 2528 เป็นนักแสดงและนางแบบชาวไทยเกิดที่กรุงเทพมหานครจบการศึกษาโรงเรียนมัธยมศึกษาที่โรงเรียนพระหฤทัยคอนแวนต์การศึกษาระดับปริญญาตรีคณะมนุษย์ศาสตร์มหาวิทยาลัยกรุงเทพ
เธอเริ่มเข้าสู่วงการบันเทิงไทยเริ่มมีผลงานในการเดินแบบจากเวทีการประกวด Sexy Leo Girl และได้รับตำแหน่งรางวัล Miss Maxim ปี 2009 ตำแหน่งอันดับ 1 ภายหลังเธอมีผลงานภาพยนตร์และถ่ายแบบปกนิตยาสาร Maxim อีกคับคั่งปัจจุบันเธอรับงานละครและสามารถร่วมงานกับทุกช่องเป็นต้น
ออกัสตา (รัฐเมน)
ออกัสตา  เป็นเมืองหลวงของรัฐเมน สหรัฐ และเป็นเคาน์ตีซีตของเคนนิเบกเคาน์ตี
เมืองมีประชากร 19,136 คน (ค.ศ. 2010) ถือเป็นเมืองหลวงของรัฐสหรัฐที่มีประชากรน้อยเป็นอันดับ 3 ถัดจากมอนต์พีเลียร์และปิแอร์ และเป็นเมืองที่มีประชากรมากที่สุดอันดับ 9 ของรัฐเมน เมืองตั้งอยู่ริมฝั่งแม่น้ำเคนนิเบกบริเวณต้นน้ำ มหาวิทยาลัยเมนตั้งอยู่ที่เมืองนี้
ไชแอนน์ (รัฐไวโอมิง)
ไชแอนน์  เป็นเมืองหลวงและเมืองที่มีประชากรมากที่สุดของรัฐไวโอมิง สหรัฐ และเป็นเคาน์ตีซีของลารามีเคาน์ตี มีประชากร 59,466 คน (ค.ศ. 2010) เขตมหานครมีประชากร 91,738 คน (ค.ศ. 2010) เป็นเขตมหานครที่มีประชากรมากเป็นอันดับ 354 ของสหรัฐ
ชื่อเมืองตั้งชื่อตามชนเผ่าไชแอนน์ หนึ่งในชนเผ่าที่มีชื่อเสียงที่สุดและเป็นชนเผ่าบริเวณเกรตเพลนส์ มีความใกล้ชิดกับอะแรปาโฮ (Arapaho)
การสัมพันธ์
การสัมพันธ์  หมายถึงการสร้างความสัมพันธ์ทางจิตระหว่างแนวคิด (concept), เหตุการณ์ (event) หรือสภาวะจิต (mental state) ซึ่งเกิดขึ้นจากประสบการณ์เฉพาะ   เราสามารถพบแนวคิดเรื่องการสัมพันธ์ได้ในหลายสำนักคิด (schools of thought) ในสาขาวิชาจิตวิทยาเช่น พฤติกรรมนิยม, สนธิการนิยม (associationism) , จิตวิเคราะห์, จิตวิทยาสังคม, และ โครงสร้างนิยม (structuralism) นอกจากนี้ยังสามารถพบได้ในวิชาจิตวิทยาร่วมสมัยในหลายสาขา เช่น ความจำ, การเรียน และในการศึกษาวิถีประสาท มโนทัศน์ (idea) นี้เริ่มมาจากเพลโตกับแอริสตอเติล โดยเฉพาะเรื่องการสืบทอดความจำ และถูกนำไปต่อยอดโดยนักปรัชญาเช่น จอห์น ล็อก, เดวิด ฮูม, เดวิด ฮาร์ตลี (David Hartley) และเจมส์ มิลล์ (James Mill)
การสัมพันธ์ที่เกิดจากการเรียน.
การเรียนเชิงสัมพันธ์คือ เมื่อมนุษย์หรือสัตว์สร้างความสัมพันธ์ระหว่างสิ่งเร้า (ทางเสียง หรือภาพ) หรือพฤติกรรม (ทางเสียง หรือภาพ) อย่างใดอย่างหนึ่ง กับสิ่งเร้าเดิม (ทางเสียง หรือภาพ) ยิ่งสิ่งเร้ามีความเป็นรูปธรรมมากเท่าไหร่ ยิ่งมีโอกาสปลุกภาพความรู้สึกที่สามารถทำหน้าที่เป็นตัวกลางของการเรียนเชิงสัมพันธ์และการจำได้ ความสามารถในการสัมพันธ์เป็นรากฐานของการเรียนรู้ ความสามารถในการเรียนรู้ข้อมูลใหม่มีความจำเป็นต่อชีวิตประจำวัน และจึงเป็นปัจจัยสำคัญต่อการสูงวัยอย่างมีสุขภาพดี มีงานวิจัยเพียงพอที่แสดงถึงความสามารถในการสร้างหรือนึกถึงความจำอาศัยเหตุการณ์ที่ลดลงอันเนื่องมาจากชราภาพ การเรียนรู้ในรูปแบบนี้สามารถพบเจอได้ในทั้งการวางเงื่อนไขแบบดั้งเดิมและการวางเงื่อนไขด้วยการกระทำ (operant conditioning)
กฎแห่งผล.
เอ็ดเวิร์ด ธอร์นไดค์ (Edward Thorndike) ได้พัฒนากฎแห่งผล  ขึ้นมา โดยผลพวงของการตอบสนองจะส่งผลต่อการสัมพันธ์ระหว่างสิ่งเร้าหนึ่งกับการตอบสนองนั้น ๆ เช่น พฤติกรรมจะเกิดบ่อยและ/หรือแรงขึ้นหากผลที่ตามมาคือรางวัล สิ่งนี้เกิดขึ้นเพราะการสัมพันธ์ระหว่างพฤติกรรมกับภาพแทนทางจิต ( mental representation) ของรางวัล (เช่น อาหาร) ในทางกลับกันการได้รับผลพวงที่เป็นลบก็จะลดอัตราการเกิดของพฤติกรรม เนื่องจากการสัมพันธ์ที่เป็นลบ
การวางเงื่อนไขแบบดั้งเดิม.
การวางเงื่อนไขแบบดั้งเดิมเป็นตัวอย่างของการสัมพันธ์ที่เกิดจากการเรียนรู้ กระบวนการการวางเงื่อนไขแบบดั้งเดิมประกอบไปด้วยสี่องค์ประกอบ: สิ่งเร้าไม่มีเงื่อนไข (unconditioned stimulus (UCS)), การตอบสนองไม่มีเงื่อนไข (unconditioned response (UCR)), สิ่งเร้ามีเงื่อนไข (conditioned stimulus (CS)), และการตอบสนองมีเงื่อนไข (conditioned response (CS))
ในขณะที่สิ่งเร้ามีเงื่อนไขกำลังถูกสัมพันธ์กับสิ่งเร้าไม่มีเงื่อนไข ความแรงของการตอบสนองต่อสิ่งเร้ามีเงื่อนไขจะเพิ่มขึ้นตามเวลาของการเรียนรู้ ความแรงของการตอบสนองอาจลดลงได้หากสิ่งเร้ามีเงื่อนไขถูกนำเสนอโดยไม่มีสิ่งเร้าไม่มีเงื่อนไข ในการทดลองอันโด่งดังของปัฟลอฟ เขาใช้การตอบสนองแบบไม่มีเงื่อนไขของสุนัขที่จะน้ำลายไหลเมื่อเห็นอาหารและจับคู่มันกับเสียงกระดิ่งซึ่งเป็นสิ่งเร้าที่มีเงื่อนไขเมื่อให้อาหาร หลังจากนั้นเมื่อสั่นกระดิ่งสุนัขจะน้ำลายไหลเป็นการตอบสนองแบบมีเงื่อนไข แม้จะไม่มีอาหารอยู่ก็ตาม แสดงให้เห็นถึงการสัมพันธ์ที่ถูกสร้างขึ้นมาระหว่างกระดิ่งและอาหาร
การวางเงื่อนไขด้วยการกระทำ.
ในการวางเงื่อนไขด้วยการกระทำ  พฤติกรรมจะเปลี่ยนไปเนื่องจากผลของการกระทำที่ได้ประสบในภายหลัง สิ่งเร้าไม่ได้ทำให้เกิดพฤติกรรมแบบในการวางเงื่อนไขแบบดั้งเดิม แต่เกิดการสัมพันธ์ระหว่างสิ่งเร้ากับผลที่ตามมา เป็นการขยายความโดยธอร์นไดค์ในกฎของผลของเขา
บี. เอฟ. สกินเนอร์ (B.F. Skinner) โด่งดังจากการศึกษาเรื่องตัวเสริม (reinforcer) พฤติกรรม งานของเขารวมถึงลักษณะของเงื่อนไข (contingency) ซึ่งหมายถึงการเชื่อมโยงความระหว่างการกระทำกับผลที่ตามมาหรือการเสริม (reinforcement) สกินเนอร์บรรยายถึงเงื่อนไขสามรูปแบบ: การเสริมบวก การเสริมลบ และการลงโทษ การเสริมสร้างการสัมพันธ์ด้านบวกระหว่างการกระทำและผลที่ตามมาเพื่อสนับสนุนการกระทำนั้นต่อไป นี่สามารถทำได้สองรูปแบบคือการเสริมบวกจะนำเข้าสิ่งเร้าที่เป็นรางวัลและในทางตรงกันข้ามการเสริมลบจะเอาสิ่งเร้าซึ่งรังเกียจออกไปเพื่อให้สิ่งแวดล้อมน่ารังเกียจน้อยลง การลงโทษจะสร้างการสัมพันธ์ลบระหว่างการกระทำและผลที่ตามมาซึ่งจะทำให้ไม่มีการกระทำนั้นต่อไปอีก
เนื้อหาโดยรวมของพื้นอารมณ์  เมื่อเทียบกับความรู้สึก, อารมณ์, และสภาวะอารมณ์ (affect) จะมีความเฉพาะเจาะจงน้อยกว่าและมีโอกาสถูกกระตุ้นโดยสิ่งเร้าและเหตุการณ์มากกว่า การศึกษาในปัจจุบันสืบหาส่วนประกอบของประสบการณ์โดยตรงของพื้นอารมณ์อย่างหนึ่งเช่น สภาวะเศร้า หรือโกรธ พื้นอารมณ์ปกติถูกนิยามด้วยการเปรียบเทียบกับอารมณ์ มีหลายเกณฑ์เพื่อแยกแยะพื้นอารมณ์ออกจากอารมณ์แต่มีการตกลงกันอย่างกว้างขวางว่าคุณสมบัติแยกแยะที่สำคัญคือพื้นอารมณ์นั้นกระจัดกระจายและสากลกว่าเมื่อเปรียบเทียบกับอารมณ์ วอตสันได้แนะนำกระต่ายขนปุยสีขาวต่อเด็กทารกและสร้างความสัมพันธ์ระหว่างกระต่ายและเสียงดัง การทดลองนี้ทำให้หนูน้อยอัลเบิร์ตซึ่งเป็นเด็กทารกคนนั้นสัมพันธ์กระต่ายกับความกลัว
ความจำ  ดูแล้วปฏิบัติการเป็นลำดับของการสัมพันธ์: แนวคิด, คำ, และความคิดเห็น (opinion) ถูกนำมาพัวพันกัน จนสิ่งเร้าเช่นใบหน้าคนจะทำให้จำชื่อคนนั้นที่สัมพันธ์ไว้ได้
การเข้าใจผลกระทบของพื้นอารมณ์ต่อความจำเป็นเรื่องหลัก ๆ ในหลายปัญหาของวิชาจิตวิทยา มันเป็นหัวข้อหลักในหลายทฤษฎีเรื่องความสัมพันธ์ระหว่างสภาวะอารมณ์กับการรับรู้ ผลกระทบของพื้นอารมณ์ต่อความจำอาจเป็นตัวกลางให้อิทธิพลของพื้นอารมณ์ต่อพฤติกรรมและการตัดสิน (judgement) อันหลากหลายที่เกี่ยวข้องกับการตัดสินใจ, การช่วยเหลือ, และการรับรู้ตัวบุคคล (Social perception) การเข้าใจความสัมพันธ์ระหว่างวัตถุต่าง ๆ เป็นพื้นฐานของความจำแบบอาศัยเหตุการณ์ และความเสียหายต่อสมองส่วนฮิปโปแคมปัสถูกพบว่าทำให้การเรียนการสัมพันธ์ระหว่างวัตถุถดถอย
การทดสอบการสัมพันธ์.
การสัมพันธ์ในมนุษย์สามารถวัดได้ด้วยการทดสอบการสัมพันธ์โดยนัย  การทดสอบทางจิตวิทยาที่วัดความสัมพันธ์โดยนัย (ใต้สำนึก) ระหว่างแนวคิดสองอย่าง ถูกสร้างขึ้นโดย แอนโธนี จี. กรีนวอลด์ ในปีค.ศ. 1995 (พ.ศ. 2538). มันถูกใช้ในการสืบค้นความลำเอียงต่อเชื้อชาติ, เพศหรือรสนิยมทางเพศใต้สำนึก, ความพอใจของผู้บริโภค (Preference (economics)) , ความพึงใจทางการเมือง, ลักษณะบุคลิกภาพ, การดื่มสุราและการเสพยา, สุขภาพจิต และ ความสัมพันธ์ (interpersonal relationship)การทดสอบนี้วัดการสัมพันธ์ระหว่างมโนภาพต่าง ๆ เช่นเชื้อชาติกับอาชญากรรม ใช้เวลาตอบสนอง (mental chronometry) ในการแยกแยะการสัมพันธ์ เวลาตอบสนองที่เร็วเป็นตัวบ่งบอกถึงการสัมพันธ์ที่เข้มแข็งกว่า
โดยในการทดลองนี้ใช้คะแนน D (effect size) เพื่อแทนเวลาตอบสนองเฉลี่ยของผู้เข้าร่วม ถ้าคะแนนเฉลี่ยของผู้เข้าร่วมเป็นลบ บุคคลนั้นจะถือว่ามีความเอนเอียงโดยนัย (implicit stereotype) น้อย ถ้าเวลาตอบสนองเฉลี่ยเป็นบวก จะถือว่ามีความเอนเอียงโดยนัยมากกว่า คะแนน D นี้คำนวณโดยการลบผลการทดลองที่มากกว่า 10,000 มิลลิวินาทีทิ้ง และลบผู้เข้าร่วมที่ตอบเร็วกว่า 300 มิลลิวินาทีเกินหนึ่งในสิบผลการทดลองทิ้ง เพื่อกำหนดค่าเบี่ยงเบนมาตรฐานโดยรวมของการทดลองทั้งหมดในส่วนที่ 3 กับ 4 และส่วนที่ 6 กับ 7 เวลาตอบสนองเฉลี่ยถูกกำหนดสำหรับส่วนที่ 3, 4, 6 และ 7 ค่าเฉลี่ยของผลต่างระหว่างส่วนที่ 6 และ 3 (ค่าเฉลี่ยส่วนที่ 6 - ค่าเฉลี่ยส่วนที่ 3) กับ ค่าเฉลี่ยของผลต่างระหว่างส่วนที่ 7 และ 4 (ค่าเฉลี่ยส่วนที่ 7 - ค่าเฉลี่ยส่วนที่ 4) จะถูกคำนวณโดยนำค่าเบี่ยงเบนมาตรฐานโดยรวมของแต่ละอัน จะเท่ากับค่าเฉลี่ยของอัตราส่วนทั้งสองที่คิดมาได้
สมเด็จพระเจ้าบรมวงศ์เธอ เจ้าฟ้ามาลินีนพดารา ศิรินิภาพรรณวดี กรมขุนศรีสัชนาลัยสุรกัญญา
เมเปิ้ล แม็กซิม
ริชมอนด์ (รัฐเวอร์จิเนีย)
ริชมอนด์  เป็นเมืองหลวงของรัฐเวอร์จิเนีย ในสหรัฐ และเป็นศูนย์กลางของพื้นที่ทางสถิติของเมืองริชมอนด์ (Richmond Metropolitan Statistical Area) และภูมิภาคเกรเตอร์ริชมอนด์ (Greater Richmond Region) ริชมอนด์ตั้งขึ้นเป็นเมืองเมื่อปี ค.ศ. 1742 และเป็นนครอิสระตั้งแต่ปี ค.ศ. 1871
จากข้อมูลสำรวจสำมะโนประชากรปี 2010 เมืองมีประชากร 204,214 คน ในปี 2018 มีประชากรราว 228,783 คน ทำให้ริชมอนด์เป็นเมืองที่มีประชากรมากที่สุดอันดับ 4 ของรัฐเวอร์จิเนีย ส่วนเขตมหานครริชมอนด์มีประชากร 1,260,029 คน เป็นมหานครที่มีประชากรมากเป็นอันดับ 3 ของรัฐ
เรือบรรทุกอากาศยาน กราฟ เซ็พเพอลีน
เรือบรรทุกอากาศยาน "กราฟ เซ็พเพอลีน"  เป็นเรือนำในชั้นเรือ "กราฟ เซ็พเพอลีน" ถูกสั่งต่อโดยครีคส์มารีเนอของนาซีเยอรมนี เซ็พเพอลีนเป็นเรือบรรทุกอากาศยานเพียงลำเดียวที่นาซีเยอรมนีสร้างขึ้น เพื่อรักษาแสนยานุภาพทางน้ำของกองทัพเรือเยอรมันที่ถูกจำกัดอยู่ในทะเลบอลติกและทะเลเหนือ เรือลำนี้สามารถบรรทุกเครื่องบินต่อสู้และเครื่องบินดำทิ้งระเบิดได้รวมกัน 42 ลำ
การสร้างเรือ "กราฟ เซ็พเพอลีน" เริ่มขึ้นเมื่อวันที่ 28 ธันวาคม ค.ศ. 1936 มีการวางกระดูกงูเรือที่อู่ต่อเรือในเมืองคีล เรือลำนี้ถูกตั้งชื่อให้เป็นเกียรติแก่"กราฟ" แฟร์ดีนันท์ ฟ็อน เซ็พเพอลีน ผู้คิดค้นเรือเหาะเซ็พเพอลีนอันเลื่องชื่อ เรือถูกปล่อยลงน้ำในวันที่ 8 ธันวาคม ค.ศ. 1938 เรือลำนี้สร้างเสร็จไปแล้ว 85% ยามที่สงครามโลกครั้งที่สองปะทุขึ้นในเดือนกันยายน 1939 และคาดว่าจะต่อแล้วเสร็จในกลางปีค.ศ. 1940
ก๋วยเตี๋ยวคั่วไก่ หรือเรียกสั้น ๆ ว่า คั่วไก่ เป็นอาหารไทยชนิดหนึ่งที่ได้รับอิทธิพลจากอาหารจีนตอนใต้ ประกอบด้วยเส้นก๋วยเตี๋ยวกับเนื้อไก่ โดยนำเส้นก๋วยเตี๋ยวมาคั่วในหม้ออย่างทำโจ๊ก จนกลายเป็นอาหารชนิดนี้ขึ้น
ก๋วยเตี๋ยวคั่วไก่ดัดแปลงมาจากโจ๊กแห้งใส่ไก่ ภายหลังจึงมีผู้นำเส้นก๋วยเตี๋ยวไปคั่วในหม้อบนเตาถ่านแบบเดียวกับการทำโจ๊ก ปรุงรสด้วยซีอิ๊วขาวเพียงอย่างเดียว แล้วใส่วัตถุดิบเดิมที่มีอยู่จากการทำโจ๊กลงไป แม้จะคล้ายกับผัดซีอิ๊วซึ่งจะใช้ซีอิ๊วดำปรุงรส ทำให้อาหารทั้งสองมีสีสันที่ต่างกัน ภายหลังก๋วยเตี๋ยวคั่วไก่มีการพัฒนาเป็นการคั่วเส้นก๋วยเตี๋ยวในกระทะ มีการเพิ่มเติมวัตถุดิบ เช่น ปลาหมึกกรอบ ไข่ไก่ เนื้อกุ้ง รับประทานแกล้มไปกับซอสพริก และผักกาดขาว บางร้านมีลักษณะและชื่อเรียกเฉพาะร้านของตนเองเช่น ก๋วยเตี๋ยวคั่วทะเล คั่วไก่ไข่อบ เป็นต้น
ก๋วยเตี๋ยวคั่วไก่ที่มีชื่อเสียงในกรุงเทพมหานคร ได้แก่ ย่านสวนมะลิใกล้สถานีรถไฟกรุงเทพ, ย่านพลับพลาไชยใกล้โรงพยาบาลกลาง และย่านเยาวราช นอกนั้นยังมีในย่านบ้านปูนใต้สะพานพระราม 8 และย่านถนนลูกหลวงริมคลองผดุงกรุงเกษมใกล้ตลาดนางเลิ้ง
วิคเตอร์ ตาลาลีฮิน
วิคเตอร์ วาซีเลียวิช ตาลาลีฮิน  เป็นผู้หมวดและนักบินชาวโซเวียตในช่วงสงครามฤดูหนาวและสงครามโลกครั้งที่สอง เขาได้รับลำดับเกียรติวีรชนแห่งสหภาพโซเวียต จากการทำการโจมตีทางอากาศด้วยการพุ่งชนครั้งแรกในช่วงเวลากลางคืน
ตาลาลีฮินกลายเป็นนักบินรบในกองทัพอากาศโซเวียตในช่วงปลายคริสต์ทศวรรษ 1930 เขาขับเครื่องบินปอลีคาร์ปอฟ อี-153 ในช่วงสงครามฤดูหนาว เขาทำหน้าที่ในการป้องกันการโจมตีทางอากาศของกรุงมอสโกในช่วงสงครามโลกครั้งที่สองด้วยการเป็นนักบินรบของกองกำลังป้องกันทางอากาศโซเวียต เขากลายเป็นหนึ่งในวีรบุรุษสงครามของกองทัพอากาศโซเวียตคนแรกหลังจากที่ตาลาลีฮินขับเครื่องบินปอลีคาร์ปอฟ อี-16 พุ่งเข้าชนเครื่องบินทิ้งระเบิดของฝ่ายเยอรมันในตอนกลางคืน แต่ถูกยิงตกและถูกสังหารในปลายเดือนตุลาคมขณะที่เขาบินด้วยเครื่องบินมิโคยัน-กูเรวิชค์ มิก-3 ตาลาลีฮินอ้างชัยชนะสามครั้งในช่วงสงครามฤดูหนาวและอีกสี่ครั้งในการป้องกันทางอากาศของกรุงมอสโก
Viktor Talalikhin
ลี อุนคริช
ลี เอ็ดเวิร์ด อุนคริช  เกิดเมื่อวันที่ 8 สิงหาคม ค.ศ. 1967 เป็นผู้กำกับภาพยนตร์ นักตัดต่อภาพยนตร์ นักเขียนบท และแอนิเมเตอร์ชาวอเมริกัน เขาเป็นสมาชิกทีมสร้างสรรค์ที่พิกซาร์มายาวนานซึ่งเขาเริ่มต้นเมื่อปี 1994 ในตำแหน่งตัดต่อภาพยนตร์ หลังจากนั้นเขาก็ร่วมกำกับภาพยนตร์เรื่อง "ทอย สตอรี่ 2", "บริษัทรับจ้างหลอน (ไม่) จำกัด" และ "นีโม...ปลาเล็ก หัวใจโต๊...โต" ได้เปิดตัวผลงานเดี่ยวในฐานะผู้กำกับภาพยนตร์ของเขาเรื่อง "ทอย สตอรี่ 3" ในปี 2010 และล่าสุดเขากำกับภาพยนตร์เรื่อง "โคโค่: วันอลวน วิญญาณอลเวง" ในปี 2017 ซึ่งทั้งคู่ได้รับรางวัลออสการ์ สาขาภาพยนตร์แอนิเมชันยอดเยี่ยม และรางวัลออสการ์ สาขาเพลงประกอบภาพยนตร์ยอดเยี่ยม
หลังจากทำงานที่สตูดิโอมายี่สิบห้าปี อุนคริชได้ลาออกจากพิกซาร์ในเดือนกุมภาพันธ์ ค.ศ. 2019 เพื่อใช้เวลาอยู่กับครอบครัวของเขา
ผลตอบรับ ทั้งคำวิจารณ์และรายได้ จากการกำกับภาพยนตร์ทั้งหมด 2 เรื่องของ ลี อุนคริช
จำนวนรางวัลที่เข้าชิงและได้รับจากภาพยนตร์ของ ลี อุนคริช
ก๋วยเตี๋ยวปากหม้อ
ก๋วยเตี๋ยวปากหม้อ เป็นอาหารไทยชนิดหนึ่งที่ได้รับอิทธิพลจากก๋วยเตี๋ยว ซึ่งเป็นอาหารจีนตอนใต้ แต่แตกต่างไปจากก๋วยเตี๋ยวที่อื่น ๆ คือไม่ใส่เส้น แต่จะใส่ข้าวเกรียบปากหม้อซึ่งเป็นของว่างชนิดหนึ่งของไทยลงไปแทน มีเฉพาะที่อำเภอพนมสารคาม จังหวัดฉะเชิงเทรา
ก๋วยเตี๋ยวปากหม้อถูกดัดแปลงโดยสังวาล แก่นจันทร์ นำข้าวเกรียบปากหม้อซึ่งเป็นของว่างมาใส่ในน้ำขลุกขลิกที่ได้จากการผัดกุยช่ายและถั่วงอกสำหรับทำไส้ข้าวเกรียบปากหม้อ เมื่อพบว่าลูกค้าชอบจึงเพิ่มน้ำในการผัดไส้ เพื่อนำน้ำดังกล่าวมาให้ลูกค้าที่กินข้าวเกรียบปากหม้อโดยไม่คิดมูลค่า และใส่ก้อนเลือดขนาดน้อยลงไปด้วย ต่อมาเมื่อพบว่ามีผู้ต้องการเพิ่มขึ้นจึงต้มเป็นน้ำซุปกระดูกหมูจนมีหน้าตาคล้ายก๋วยเตี๋ยว เพียงแต่ไม่มีเส้น หลังจากนั้นจึงออกวางขาย ก็ปรากฏว่าขายดี จึงเรียกอาหารชนิดนี้ว่า "ก๋วยเตี๋ยวปากหม้อ" มาแต่นั้น
น้ำซุปทำจากกระดูกสันหลังหมูหรือเอียเล้งเช่นก๋วยเตี๋ยวทั่วไป ส่วนตัวข้าวเกรียบปากหม้อที่ใส่ในก๋วยเตี๋ยวนั้นจะไม่ผสมกะทิ ตัวแป้งทำด้วยแป้งมันสำปะหลังผสมกับแป้งข้าวเจ้า ห่อไส้ชนิดต่าง ๆ เช่น ไส้หวาน กุยช่าย หน่อไม้ ไชโป๊หวาน ถั่วงอก เต้าหู้ และวุ้นเส้น จากที่แต่เดิมมีเพียงสามไส้ คือไส้หวาน กุยช่าย และถั่วงอก
นอกจากตัวข้าวเกรียบปากหม้อแล้ว ยังมีเครื่องเคียงเพิ่มเติม เช่น ไส้หมู ขาไก่ เลือดหมูหรือเลือดไก่ ลูกชิ้น หรือหมูเด้ง ก่อนโรยหน้าด้วยผักชีและกระเทียมเจียว ปัจจุบันในอำเภอพนมสารคาม จังหวัดฉะเชิงเทรามีร้านก๋วยเตี๋ยวปากหม้อราว 20 ร้าน โดยมากร้านก๋วยเตี๋ยวปากหม้อจะให้ลูกค้าจะนั่งล้อมวงรอบ ๆ โดยมีแม่ค้าทำข้าวเกรียบปากหม้ออยู่กลางวง ก่อนส่งตัวข้าวเกรียบปากหม้อที่เสร็จใหม่ให้ลูกค้าที่รายรอบ
คองคอร์ด (รัฐนิวแฮมป์เชอร์)
คองคอร์ด  เป็นเมืองหลวงของรัฐนิวแฮมป์เชอร์ สหรัฐ และเป็นเคาน์ตีซีตของเมอร์ริแมกเคาน์ตี บนฝั่งแม่น้ำเมอร์ริแมก จากข้อมูลสำรวจสำมะโนประชากรปี ค.ศ. 2010 เมืองมีประชากร 42,695 คน และประชากรในปี ค.ศ. 2018 มี 43,412 คน
สงครามราคาน้ำมันรัสเซีย–ซาอุดีอาระเบีย พ.ศ. 2563
วันที่ 8 มีนาคม พ.ศ. 2563 ซาอุดีอาระเบียเป็นผู้เริ่มทำสงครามราคาน้ำมันกับรัสเซีย ส่งผลทำให้ราคาน้ำมันตกลงอย่างหนัก โดยราคาน้ำมันสหรัฐตกลงมา 34% ราคาน้ำมันดิบตกลงมา 26% และราคาน้ำมันเบรนต์ตกลงมา 24% สงครามราคาน้ำมันเริ่มต้นหลังการเจรจาระหว่างกลุ่มโอเปกและรัสเซียประสบกับความล้มเหลว หลังจากรัสเซียไม่ร่วมลดกำลังผลิตในช่วงการระบาดทั่วของโคโรนาไวรัส พ.ศ. 2562–2563 ราคาน้ำมันลดลง 30% นับตั้งแต่เริ่มปีใหม่ เหตุเพราะความต้องการลดลง การที่ราคาน้ำมันตกลงหนักเป็นหนึ่งในสาเหตุที่ทำให้ตลาดหลักทรัพย์ตกอย่างหนักในวันที่ 9 มีนาคม พ.ศ. 2563 หรือที่รู้จักในชื่อ วันจันทร์ทมิฬ (Black Monday)
ปี พ.ศ. 2557 การผลิตน้ำมันจากชั้นหินดินดาน (shale oil) มีส่วนแบ่งการตลาดที่เพิ่มขึ้น ในขณะที่ผู้ผลิตยังคงผลิตน้ำมันกันนั้น ราคาก็ตกลงอย่างรุนแรง จากราคามากกว่า 114 ดอลลาร์สหรัฐในปี 2557 ตกลงไปเหลือ 27 ดอลลาร์สหรัฐในปี 2559 จนในเดือนกันยายน 2559 ซาอุดีอาระเบียและรัสเซียตกลงที่จะร่วมมือกันจัดการกับราคาน้ำมัน โดยได้สร้างพันธมิตรของกลุ่มผู้ผลิตโอเปกและที่ไม่ใช่โอเปก ที่มีชื่อเรียกกันว่า "โอเปกพลัส" (OPEC+) และในเดือนมกราคม 2563 โอเปกพลัสได้ลดการผลิตน้ำมัน 2.1 ล้านบาร์เรลต่อวัน โดยซาอุดีอาระเบียเป็นชาติที่ลดการผลิตมากที่สุด
จากผลกระทบการระบาดทั่วของโคโรนาไวรัส พ.ศ. 2562–2563 ส่งผลให้ปริมาณการผลิตของโรงงานและความต้องการในการขนส่งลดลง นำมาสู่ความต้องการโดยรวมของน้ำมันลดลง เป็นสาเหตุให้ราคาน้ำมันตก จนวันที่ 15 กุมภาพันธ์ 2563 องค์การพลังงานระหว่างประเทศ (International Energy Agency) ประกาศว่าความต้องการน้ำมันลดลงต่ำสุดนับตั้งแต่ปี 2551 ตกลง 325,000 บาร์เรลต่อวัน ถึง 825,000 ต่อวัน การใช้น้ำมันลดลง 435,000 บาร์เรลต่อวัน แม้ความต้องการน้ำมันจะลดลงทั่วโลก อย่างในตลาดจีนลดลงมากที่สุดนับตั้งแต่ปี 2551 โดยที่ประชุมโอเปกที่เวียนนาเห็นว่าควรลดการผลิตน้ำมัน โดยให้ผลิต 1.5 ล้านบาร์เรลต่อวันในไตรมาสที่สองของปีนี้ (มียอดลดการผลิต 3.6 ล้านบาร์เรลต่อวันจากการตกลงครั้งปี 2559) โดยกลุ่มจะมีการพิจารณานโยบายอีกครั้งในวันที่ 9 มิถุนายน ในการประชุมครั้งถัดไป โอเปกขอให้รัสเซียและกลุ่มประเทศสมาชิกที่ไม่ใช่โอเปกในโอเปกพลัสยอมรับการตัดสินใจของโอเปก จนวันที่ 6 มีนาคม 2563 รัสเซียปฏิเสธที่จะทำตาม เสมือนตัดความสัมพันธ์อันไม่เป็นทางการนี้ ทำให้ราคาน้ำมันตกลง 10% หลังการประกาศ
ก่อนเปิดตลาดวันจันทร์ ตลาดฟิวเจอร์ดัชนีอุตสาหกรรมดาวโจนส์ตกลงกว่า 1,300 จุด อันเป็นผลมาจากความกังวัลต่อโคโรนาไวรัสและสงครามราคาน้ำมัน วันจันทร์ที่ 9 มีนาคม พ.ศ. 2563 ตลาดหลักทรัพย์ทั่วโลกตกลงอย่างหนักเนื่องจากเหตุผลการตระหนกต่อการระบาดทั่วของโคโรนาไวรัส พ.ศ. 2562–2563 และสงครามราคาน้ำม้นระหว่าง ซาอุดีอาระเบียและรัสเซีย ดาวโจนส์ตกลงมามากกว่า 7% หรือ 2,000 จุด มากกว่าตลาดซื้อขายล่วงหน้าเสียอีก และถือเป็นการตกของราคามากที่สุดประวัติศาสตร์ ตลาดอื่นก็ส่งผลกระทบในทำนองเดียวกัน ดัชนีเอสแอนด์พี 500 ตกลง 7.6% แนสแด็กคอมโพซิตตกลง 7.2% ดัชนี FTSE MIB ของอิตาลีตกลงมา 11% ตลาดในสหรัฐต้องมีการใช้เซอร์คิตเบรกเกอร์เพื่อป้องกันราคาตกอย่างรุนแรง โดยหยุดการซื้อขายนาน 15 นาที
เวิลดส์คอลไลด์ (2019)
เวิลดส์คอลไลด์ (2019)  รายการมวยปล้ำอาชีพ WWE ซึ่งจัด 2 วัน ตั้งแต่วันที่ 26 และ 27 มกราคม 2019 ที่สนามPhoenix Convention Center เมืองฟีนิกซ์, รัฐแอริโซนา และออกอากาศทาง WWE Network ในวันที่ 2 กุมภาพันธ์ 2019
Worlds Collide (2019)
พัวร์เลอเมรีท
พัวร์เลอเมรีท  เป็นเครื่องราชอิสริยาภรณ์ปรัสเซีย สถาปนาขึ้นเมื่อ ค.ศ. 1740 โดยพระเจ้าฟรีดริชที่ 2 แห่งปรัสเซีย เพื่อมอบเป็นบำเหน็จความชอบแก่พลเรือนและทหาร ถือเป็นเครื่องราชอิสริยาภรณ์ระดับสูงสุดของราชอาณาจักรปรัสเซีย ต่อมาเมื่อรัฐชาติเยอรมันรวมตัวกันเป็นจักรวรรดิเยอรมันใน ค.ศ. 1871 พัวร์เลอเมรีทก็กลายเป็นเครื่องราชอิสริยาภรณ์จักรวรรดิเยอรมันซึ่งมีการพระราชทานกันในแว่นแคว้นต่าง ๆ ทั่วจักรวรรดิ
พัวร์เลอเมรีทสถาปนาขึ้นใน ค.ศ. 1740 เหตุที่ตั้งชื่อตามภาษาฝรั่งเศสก็เนื่องจากในยุคนั้น ภาษาฝรั่งเศสเป็นภาษาสากลที่นิยมใช้กันในราชสำนักของพระเจ้าฟรีดริชที่ 2 แรกเริ่มมีเพียงชั้นตราเดียวสำหรับทั้งทหารและพลเรือน ในช่วงนี้มีพลเรือนเพียงสามคนที่ได้รับพระราชทานเท่านั้น (หนึ่งในนั้นคือวอลแตร์) ต่อมาในเดือนมกราคม ค.ศ. 1810 ระหว่างสงครามนโปเลียน พระเจ้าฟรีดริช วิลเฮ็ล์มที่ 3 แห่งปรัสเซีย ทรงออกกฎระเบียบให้มอบแก่นายทหารเท่านั้น
สำหรับนายทหาร.
ใน ค.ศ. 1866 มีการสถาปนาพัวร์เลอเมรีทชั้นพิเศษ "มหากางเขน"  เพื่อพระราชทานแก่นายทหารผู้ที่การกระทำของเขาผู้นั้นเป็นผลให้กองทัพข้าศึกถอนทัพ หรือส่งผลให้กองทัพข้าศึกถูกทำลายราบคาบ ซึ่งมีเพียงบุคคลห้าท่านเท่านั้นที่ได้รับพระราชทาน ได้แก่ พระเจ้าวิลเฮ็ล์มที่ 1 (ค.ศ. 1866), มกุฎราชกุมารฟรีดริช วิลเฮ็ล์ม (ค.ศ. 1873), เจ้าชายฟรีดริช คาร์ล แห่งปรัสเซีย (ค.ศ. 1873), ซาร์อะเลคซันดร์ที่ 2 แห่งรัสเซีย (ค.ศ. 1878) และเฮ็ลมูท กราฟ ฟ็อน ม็อลท์เคอ (ค.ศ. 1879)
พัวร์เลอเมรีทของทหารเป็นที่รู้จักในระดับสากลระหว่างสงครามโลกครั้งที่หนึ่ง ผู้ได้รับพระราชทานที่มีชื่อเสียงต่างเป็นนักบินของกองบินโจมตีอากาศ  นักบินที่ยิงเครื่องบินข้าศึกตกได้มากกว่าแปดลำถือว่ามีคุณสมบัติได้รับพัวร์เลอเมรีท) มัคส์ อิมเมิลมัน และอ็อสวัลท์ เบิลเคอ เป็นเสืออากาศสองรายแรกที่ได้รับมอบ พัวร์เลอเมรีทยังถูกมอบแก่มันเฟรท ฟ็อน ริชท์โฮเฟิน เสืออากาศเยอรมันที่มีสถิติสอยเครื่องบินข้าศึกมากที่สุดของโลกในตอนนั้น
สมัยพระราชทานพัวร์เลอเมรีทชั้นทหารสิ้นสุดลงพร้อมกับการสละราชสมบัติของจักรพรรดิวิลเฮ็ล์มที่ 2 แห่งเยอรมนี เมื่อวันที่ 9 พฤศจิกายน ค.ศ. 1918
สำหรับพลเรือน.
ใน ค.ศ. 1842 พระเจ้าฟรีดริช วิลเฮ็ล์มที่ 4 แห่งปรัสเซีย ได้รับคำแนะนำจากอเล็คซันเดอร์ ฟ็อน ฮุมบ็อลท์ ให้สถาปนาพัวร์เลอเมรีทสำหรับพลเรือนที่เรียกว่า "เครื่องราชอิสริยาภรณ์พัวร์เลอเมรีทสำหรับวิทยาศาสตร์และศิลปะ"  แบ่งเป็นสามสาขาได้แก่ มนุษยศาสตร์, วิทยาศาสตร์ธรรมชาติ และวิจิตรศิลป์ แต่ละสาขาครอบครองได้ทีละคน การจะมอบแก่คนใหม่ต้องรอให้คนเก่าเสียชีวิตก่อน
รายชื่อโรงเรียนในจังหวัดเชียงใหม่แบ่งตามอำเภอ
อำเภอเมืองเชียงใหม่มี 101 โรงเรียน โดยแบ่งเป็นโรงเรียนสังกัดสำนักงานคณะกรรมการการศึกษาเอกชน 47 โรงเรียน สังกัดสำนักงานเขตพื้นที่การศึกษาประถมศึกษาเชียงใหม่เขต 1 จำนวน 31 โรงเรียน สังกัดเทศบาลนครเชียงใหม่ 11 โรงเรียน สังกัดสำนักงานเขตพื้นที่การศึกษามัธยมศึกษาเขต 34 จำนวน 4 โรงเรียน สังกัดสำนักบริหารงานการศึกษาพิเศษ 3 โรงเรียน สังกัดเทศบาลตำบลหนองป่าครั่ง 2 โรงเรียน สังกัดเทศบาลเมืองแม่เหียะ 1 โรงเรียน สังกัดมหาวิทยาลัยเชียงใหม่ 1 โรงเรียน และสังกัดมหาวิทยาลัยราชภัฏเชียงใหม่ 1 โรงเรียน
อำเภอเชียงดาวมี 49 โรงเรียน โดยแบ่งเป็นโรงเรียนสังกัดสำนักงานเขตพื้นที่การศึกษาประถมศึกษาเชียงใหม่เขต 3 จำนวน 39 โรงเรียน สังกัดสำนักงานคณะกรรมการการศึกษาเอกชน 3 โรงเรียน สังกัดสำนักงานเขตพื้นที่การศึกษามัธยมศึกษาเขต 34 จำนวน 2 โรงเรียน สังกัดเทศบาลตำบลทุ่งข้าวพวง 2 โรงเรียน สังกัดเทศบาลตำบลเมืองนะ 2 โรงเรียน และสังกัดสำนักบริหารงานการศึกษาพิเศษ 1 โรงเรียน
อำเภอดอยสะเก็ดมี 35 โรงเรียน โดยแบ่งเป็นโรงเรียนสังกัดสำนักงานเขตพื้นที่การศึกษาประถมศึกษาเชียงใหม่เขต 1 จำนวน 25 โรงเรียน สังกัดสำนักงานคณะกรรมการการศึกษาเอกชน 5 โรงเรียน สังกัดสำนักงานเขตพื้นที่การศึกษามัธยมศึกษาเขต 34 จำนวน 1 โรงเรียน สังกัดเทศบาลตำบลตลาดใหญ่ 1 โรงเรียน สังกัดเทศบาลตำบลแม่คือ 1 โรงเรียน สังกัดเทศบาลตำบลแม่ฮ้อยเงิน 1 โรงเรียน และสังกัดเทศบาลตำบลสันปูเลย 1 โรงเรียน